Forslag til Rådets beslutning om ændring af beslutning 93/389/EØF om en overvågningsmekanisme for emissionen af CO2 og andre drivhusgasser i Fællesskabet (96/C 314/07) (Tekst af betydning for EØS) KOM(96) 369 endelig udg. - 96/0192(SYN)

(Forelagt af Kommissionen den 4. september 1996)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130 S, stk. 1,

under henvisning til forslag fra Kommissionen,

i henhold til fremgangsmåden i artikel 189 C i traktaten om oprettelse af Det Europæiske Fællesskab,

i samarbejde med Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Alle medlemsstaterne og Fællesskabet er signatarer af De Forenede Staters rammekonvention om klimaændringer, der er godkendt ved Rådets afgørelse 94/69/EF (1), og som fra ikrafttrædelsesdatoen den 21. marts 1994 forpligter alle parterne til at udvikle, jævnligt ajourføre, offentliggøre og meddele parternes konference nationale opgørelser over antropogene emissioner fordelt på kilder og optagelsen heraf fordelt på dræn for alle drivhusgasser, der ikke er reguleret af Montreal-protokollen, under anvendelse af sammenlignelige metoder, der skal godkendes af parternes konference;

i samme konvention forpligtes alle parterne til at opstille, gennemføre, offentliggøre og jævnligt ajourføre nationale og, hvor det måtte være relevant, regionale programmer for foranstaltninger til at imødegå klimaændringer under hensyntagen til kilderne for antropogene emissioner og drænene for optagelse af alle drivhusgasser, der ikke er reguleret af Montreal-protokollen;

på mødet den 9. marts 1995 bekræftede Rådet - på grundlag af konklusionerne af 15. og 16. december 1994 (Berlin, 28. marts til 7. april 1995) og med henblik på den første samling i konference for parterne i FN's rammekonvention om klimaændringer - at tilsagn om at mindske drivhusgasemissionerne til deres 1990-niveau inden udgangen af år 2000 ikke er tilstrækkelige til at nå det endemål, der er fastsat i konventionens artikel 2; Rådet fastslog endvidere, at forhandlingerne vedrørende en protokol om reduktion af alle drivhusgasemissioner og af kilderne hertil, om udvidelse af drænene herfor og om alle de berørte sektorer skulle tage sigte på en kombineret taktik, der omfatter politikker og foranstaltninger såvel som mål og tidsfrister, såsom 2005 og 2010;

på den første partskonference under klimakonventionen blev det fastslået, at der er behov for at udvide forpligtelserne for de parter, der er opført i konventionens bilag I, og det blev besluttet at indlede en proces, hvorved den kan tage passende skridt til politikker og foranstaltninger og fastsætte kvantificerede reduktionsmål inden for nærmere angivne tidsrammer, såsom f.eks. 2005, 2010 og 2020;

den samme partskonference vedtog, at bilag I-parterne i nævnte konvention årligt skal forelægge sekretariatet nationale opgørelser over data om emissionerne fordelt på kilder og optagelse fordelt på dræn, samt at de ved udarbejdelsen af deres rapporter i henhold til konventionen skal benytte de af Det Mellemstatslige Panel for Klimaændringer vedtagne retningslinjer for nationale opgørelser over drivhusgasser og tekniske retningslinjer for vurdering af konsekvenserne af klimaændringer og tilpasninger hertil;

bestemmelserne om den overvågningsmekanisme, der er etableret i medfør af Rådets beslutning 93/389/EØF (2), bør ligeledes anvendes på menneskeskabte emissioner fordelt på kilde og optagelse heraf fordelt på dræn af alle de drivhusgasser, der ikke er reguleret af Montreal-protokollen; gennem en sådan overvågning vil det være muligt at ajourføre processen, navnlig overvågning af begrænsningen af drivhusgasemissionerne efter år 2000;

det må erkendes, at ikke alle medlemsstaterne er i stand til at opfylde den i beslutning 93/389/EØF fastsatte tidsfrist, den 31. juli, for forelæggelsen af deres opgørelser.

på samlingen den 22. og 23. juni 1995 bekræftede Rådet på ny Fællesskabets vilje til at opfylde dets forpligtelser i henhold til konventionen og bekræftede sine konklusioner af 29. oktober 1990 og 9. maj 1995;

beslutning 93/389/EØF bør ændres i overensstemmelse med det ovenfor anførte, således at emissionerne af drivhusgasser kan overvåges efter år 2000 -

VEDTAGET FØLGENDE BESLUTNING:

Artikel 1

I beslutning 93//389/EØF foretages følgende ændringer:

1) Artikel 1 affattes således:

»Artikel 1

Der etableres en overvågningsmekanisme i medlemsstaterne for alle menneskeskabte emissioner af drivhusgasser, der ikke er omfattet af Montreal-protokollen.«

2) I artikel 2 foretages følgende ændringer:

a) I stk. 1 foretages følgende ændringer:

i) indledningen affattes således:

»1. Medlemsstaterne opstiller, offentliggør og gennemfører nationale programmer til begrænsning af deres menneskeskabte emissioner efter kilde og til forøgelse af elimineringen heraf efter dræn for alle drivhusgasser, der ikke er omfattet af Montreal-protokollen, for at bidrage til:«

ii) andet led affattes således:

»- Fællesskabets og dets medlemsstaters opfyldelse, inden for deres respektive beføjelser, af forpligtelsen i FN's rammekonvention om klimaændringer til begrænsning af emissionen af alle drivhusgasser, der ikke er omfatter af Montreal-protokollen, og af enhver protokol til denne konvention.«

b) Stk. 2 affattes således:

»2. Hver medlemsstats nationale program skal senest fra første ajourføring indeholde:

a) for i det mindste de tre vigtigste drivhusgasser kuldioxid (CO2), methan (CH4) og nitrogenoxid (N2O):

- oplysninger om medlemsstatens menneskeskabte emissioner i referenceåret 1990, bestemt i henhold til artikel 3, stk. 1

- opgørelser over medlemsstatens menneskeskabte emissioner efter kilde og eliminering ved dræn, bestemt i henhold til artikel 3, stk. 1

- oplysninger om nationale politikker og foranstaltninger, der er gennemført eller planlagt siden referenceåret, og som bidrager betydeligt til medlemsstatens bestræbelser på at mindske emissionerne af og øge drænene for drivhusgasser, opstillet efter gas og sektor og med angivelse af målet med de enkelte foranstaltninger, de til gennemførelse heraf anvendte virkemidler, situationen for så vidt angår gennemførelse af den pågældende politik eller foranstaltning såvel som foreløbige indikatorer til måling af de fremskridt, der er gjort med hensyn til de forskellige politikker og foranstaltninger

- de foranstaltninger, der træffes eller påtænkes truffet til gennemførelse af relevant fællesskabslovgivning og -politik

- skøn over de forskellige politikkers og foranstaltningers konsekvenser for emissionen og elimineringen af drivhusgasser og inkorporering af disse skøn i fremskrivningerne over drivhusgasemissionerne mellem referenceåret og 2000 og, efter denne dato, mellem referenceåret og regelmæssige intervaller, som fastsat efter proceduren i artikel 8, herunder kvantitative oplysninger om de vigtigste udgangshypoteser, der er anvendt til opstilling af nævnte fremskrivninger, og den metode, der er anvendt ved opstillingen af disse skøn

- en vurdering af de økonomiske virkninger af de ovennævnte foranstaltninger.

b) Oplysninger om ozon-prækursorerne, dvs. kulilte (CO), nitrogenoxider NOx) og flygtige organiske forbindelser (VOC), samt om emissionen af andre drivhusgasser, herunder bl.a. perflourcarboner (PFC), hydroflourcarboner (HFC) og svovlhexaflourid (SF6), i overensstemmelse med rapporteringskravene i henhold til FN's rammekonvention om klimaændringer, herunder:

- data om emissioner

- en beskrivelse af de politikker og foranstaltninger, der træffes eller påtænkes truffet med henblik på begrænsning af emissionen af disse gasser

- de bedst mulige skøn over emissionsfremskrivningerne, forelagt med regelmæssige mellemrum som fastsat efter proceduren i artikel 8, herunder kvantitative oplysninger om de vigtigste udgangshypoteser og den metode, der er anvendt til opstilling af disse skøn.«

3) I artikel 3 foretages følgende ændringer:

a) Stk. 1, første afsnit, affattes således:

»1. Medlemsstaterne bestemmer deres menneskeskabte emissioner efter kilde og eliminering ved dræn af alle drivhusgasser, der ikke er omfattet af Montreal-protokollen, som anført i artikel 2, stk. 2, efter den bedste foreliggende metode, som efter proceduren i artikel 8. Denne metode skal enten være den, der udvikles af Det Mellemstatslige Panel for Klimaændringer, eller være forenelig med den.«

b) I stk. 2 foretages følgende ændringer:

i) »den 31. juli« ændres til »den 30. september«

ii) følgende punktum indsættes som andet punktum:

»Medlemsstaterne indsender ligeledes hvert år dataene for deres nationale opgørelser over emissioner efter kilde og eliminering ved dræn for de andre drivhusgasser, som omhandlet i artikel 2, stk. 2.«

4) Artikel 5 ophæves.

5) Artikel 6 affattes således:

»Artikel 6

Kommissionen vurderer årligt i samråd med medlemsstaterne, om fremskridtene i Fællesskabet som helhed er tilstrækkelige til at sikre, at Fællesskabet følger planen for opfyldelse af de i artikel 2, stk. 1, nævnte forpligtelser og aflægger rapport herom til Europa-Parlamentet og Rådet på grundlag af de oplysninger, den har modtaget i henhold til artikel 2 og 3, herunder eventuelle ajourførte nationale programmer.«

6) Artikel 7 ophæves.

Artikel 2

Denne beslutning er rettet til medlemsstaterne.

(1) EFT nr. L 33 af 7. 2. 1994, s. 11.

(2) EFT nr. L 167 af 9. 7. 1993, s. 31.